VENDIM
Nr. 49, datë 27.2.2025

MBI PEZULLIMIN E VENDIMMARRJES SË BORDIT TË ERE-s LIDHUR ME KËRKESËN E SHOQËRISË “KOKA & ERGI ENERGY STAVEC” SHPK PËR MODIFIKIMIN E LICENCËS PËR PRODHIMIN E ENERGJISË ELEKTRIKE NGA HEC “STAVEC”

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; nenit 66, pika 1, të ligjit nr. 44/2015, “Kodit i Procedurave Administrative i Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.201; Bordi i ERE-s, në mbledhjen e tij të datës 27.2.2025, mbasi shqyrtoi relacionin me nr. 128/5 prot., datë 26.2.2025, të Drejtorisë së Licencimit dhe Autorizimeve “Mbi kërkesën e shoqërisë ‘Koka & Ergi Energy Stavec’ sh.p.k. për modifikimin e licencës në veprimtarinë e prodhimit të energjisë elektrike”,
Konstatoi se: 
- Shoqëria “Koka & Ergi Energy Stavec” sh.p.k., e licencuar për prodhimin e energjisë elektrike nga HEC “Stavec”, me vendimin e Bordit të ERE-s nr. 176, datë 4.11.2020, me shkresat e protokolluara në ERE me nr. 1765 prot., datë 15.8.2024 dhe nr. 1765/1 prot., datë 19.8.2024, ka paraqitur kërkesën dhe dokumentacion për modifikimin e kësaj licence, për rritjen e kapacitetit të instaluar të HEC “Stavec”, nga 6,520 mw në 8,46 mw. 
- Bordi i ERE-s, me vendimin nr. 173, datë 29.8.2024, vendosi të fillojë procedurën për modifikimin e kësaj licence, për rritjen e kapacitetit të instaluar të këtij HEC-i nga 6,520 mw në 8,44 MW, duke iu referuar kapacitetit të instaluar që rezulton në Raportin e Oponencës Teknike të Agjencisë Kombëtare të Burimeve Natyrore (AKBN).
- ERE botoi njoftimin në median e shkruar për fillimin e kësaj procedure (në datat 31.8.2024 dhe 2.9.2024). Ky njoftim u botua dhe në faqen zyrtare të internetit të ERE-s. Gjithashtu, ERE ka njoftuar MIE-n për fillimin e kësaj procedure me shkresën nr. 1878 prot., datë 6.9.2024. 
- Brenda afatit 10-ditor të pritjes së komenteve apo objeksioneve nga palët e treta, është depozituar në ERE shkresa e shoqërisë Furnizuesi i Tregut të Lirë (FTL) sh.a. nr.  3330 prot., datë 6.9.2024, protokolluar në ERE me nr. 1765/8 prot., datë 6.9.2024, me anë të së cilës njofton ERE-n se në kontratën shtesë koncensionare nr. 675 prot., datë 224 kol., datë 6.7.2017, kapaciteti i instaluar i HEC “Stavec” është 6520 kW dhe se pranë shoqërisë FTL sh.a., nuk është depozituar kontratë shtesë koncesioni për ndryshimin e kapacitetit të instaluar të HEC “Stavec”. FTL sh.a. i është drejtuar në vijim dhe vetë shoqërisë “Koka & Ergi Energy Stavec” sh.p.k., duke depozituar në ERE këtë shkresë, e cila është protokolluar me nr. 1765/11 prot., datë 16.9.2024. Sa depozituar nga FTL sh.a. nuk afekton këtë vendimmarrje, pasi sa parashtruar në shkresën e saj, është tashmë evidentuar nga ERE në vendimin e fillimit të procedurës për modifikimin e kësaj licence. Ky qëndrim i është sqaruar dhe FTL sh.a. me shkresën e ERE-s nr. 1765/10 prot., datë 13.9.2024.
- Në përfundim të afatit të pritjes së objeksioneve apo komenteve nga palët e treta (data 9.9.2024), nuk ka rezultuar të ketë të tjera. 
- ERE ka njoftuar shoqërinë “Koka & Ergi Energy Stavec” sh.p.k. për vendimin e Bordit nr. 173/2024 nëpërmjet shkresës nr. 1765/4 prot., datë 29.8.2024, duke evidentuar dhe dokumentacionin e munguar të këtij aplikimi. 
- Në vijim të korrespondencës së zhvilluar me shoqërinë, janë marrë dy vendime të ndërmjetme nga Bordi i ERE-s, përkatësisht:
- Bordi i ERE-s vendosi zgjatjen me 30 ditë të afatit për vendimmarrjen mbi modifikimin e licencës së HEC “Stavec” (vendimi nr. 204, datë 27.9.2024), për të marrë qëndrimet e MIE-s dhe OSSH-së dhe për të siguruar dokumentacionin e përditësuar.
[bookmark: _GoBack]- Më pas, me vendimin nr. 230, datë 28.10.2024, vendimmarrja u pezullua për 110 ditë, duke i kërkuar shoqërisë “Koka & Ergi Energy Stavec” sh.p.k. të depozitojë në ERE lejet dhe miratimet e nevojshme nga institucionet përkatëse.
- Në analizë të dokumentacionit dhe komunikimeve me institucionet përkatëse, bazuar në rregulloren “Për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike” (neni 15, pika 4), rezulton:
1. Qëndrimi i Ministrisë së Infrastrukturës dhe Energjisë (MIE) – (germa “d”)
Shoqëria ka dorëzuar vetëm Raportin e Oponencës Teknike, i cili vlerëson se ndryshimet në projekt plotësojnë kushtet teknike.
ERE ka njoftuar MIE-n për procedurën e modifikimit me shkresat nr. 1878 prot., datë 6.9.2024, dhe nr. 1765/24 prot., datë 5.11.2024, por nuk ka marrë përgjigje.
Mungon miratimi/qëndrimi i MIE-s për ndryshimin e kapacitetit të instaluar, dokument thelbësor për këtë proces.
MIE ka kërkuar nga AKBN-ja saktësimin e kuotave, por nuk ka një përgjigje të depozituar në ERE ne lidhje me sa ka kërkuar MIE ndaj AKBN-së. Nevojitet komunikim në vijim me AKBN për këtë çështje.
2. Miratimi i organeve të menaxhimit dhe mbrojtjes së mjedisit – (germa “e”)
Shoqëria ka deklaruar se HEC “Stavec” është në operim prej 2021 dhe se përmirësimi i projektit ka reduktuar ndikimin mjedisor.
AKM-ja ka njoftuar se shoqëria ka deklaratë mjedisore të vitit 2017 për HEC Stavec 1 (8,245 kW), por nuk ka sqarim nëse kjo mbulon HEC Stavec me kapacitetin e kërkuar.
Shoqëria nuk ka dorëzuar raportet e monitorimit, siç është deklaruar në seancën dëgjimore.
Mungon qëndrimi përfundimtar i AKM-së mbi vlefshmërinë e lejes mjedisore nr. 289/11 prot., datë 10.7.2013. Nevojitet vijimi i korrespondencës me AKM-në.
3. Miratimi i organeve për menaxhimin e burimeve ujore – (germa “f”)
Shoqëria ka aplikuar për një leje të re uji më 25.9.2024.
AMBU-ja ka kërkuar nënshkrimin e kontratës shtesë të koncesionit për të reflektuar ndryshimet teknike, përpara aplikimit për lejen e re.
Leja e re e ujit, e domosdoshme për procesin, nuk është depozituar ende. Marrja e saj varet nga finalizimi i kontratës shtesë të koncesionit. (Cit. AMBU) 
4. Miratimi i operatorit të rrjetit për ndryshimin e kapacitetit të instaluar – (germa “g”)
Shoqëria ka kërkuar mendimin e OSSH-së mbi ndikimin e rritjes së fuqisë nga 6,520 mw në 8,460 mw.
OSSH-ja, me shkresën nr. 1765/22 prot., datë 14.10.2024, ka deklaruar se çdo rritje e kapacitetit rrezikon stabilitetin e rrjetit, duke tejkaluar 95% të kapacitetit të tij efektiv.
Shoqëria është në pritje të përgjigjes për kërkesat e saj të 3.8.2024 dhe 5.11.2024 për miratimin e shtimit të kapacitetit.
Mungon një vendim përfundimtar nga OSSH mbi këtë modifikim.
- Procesi i modifikimit të licencës së HEC “Stavec” mbetet i pezulluar për shkak të mungesës së miratimeve nga MIE, AKM-ja, AMBU-ja dhe OSSH-ja. Nevojitet vijimi i korrespondencës me këto institucione për të siguruar dokumentacionin e kërkuar dhe për të përmbushur kërkesat rregullatore.
- Në nenin 66, pika 1, të ligjit nr. 44/2015, “Kodit i Procedurave Administrative i Republikës së Shqipërisë” parashikohet se: nëse organi publik që zhvillon procedurën përballet me një çështje, zgjidhja e së cilës është parakusht për zgjidhjen e procedurës dhe që përbën një çështje ligjore të pavarur, për zgjidhjen e së cilës është kompetent një gjykatë ose organ tjetër (“çështja paraprake”), organi publik që zhvillon procedurën administrative pezullon procedurën deri në marrjen e një vendimi të formës së prerë për çështjen paraprake dhe njofton palën në lidhje me këtë. 
- Për gjithë sa më sipër, duke qenë se marrja e qëndrimeve (miratimeve apo refuzimeve) të organeve kompetente si më sipër, në mënyrë specifike e Ministrisë së Infrastrukturës dhe Energjisë (MIE), është parakusht dhe thelbësore për marrjen e një vendimi përfundimtar nga ana e ERE-s, vlerësohet që të pezullohet afati i vendimmarrjes së bordit mbi kërkesën e shoqërisë “Koka & Ergi Energy Stavec” sh.p.k. për modifikimin e licencës në veprimtarinë e prodhimit të energjisë elektrike, deri në depozitimin e qëndrimit të MIE-s, qëndrimit të AKM-së, Lejes për përdorimin e burimit ujor të ndryshuar dhe qëndrimit të OSSH sh.a.
Për gjithë sa më sipër, Bordi i ERE-s 

VENDOSI:

1. Të pezullojë afatin e vendimmarrjes mbi kërkesën e shoqërisë “Koka & Ergi Energy Stavec” sh.p.k. për modifikimin e licencës në veprimtarinë e prodhimit të energjisë elektrike nga HEC “Stavec”, deri në marrjen e një vendimi nga institucionet përkatëse. 
2. Drejtoria e Licencimit dhe Autorizimeve të njoftojë shoqërinë dhe palët e interesit për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

